Danmark fra helstat til nationalstat ca. 1814-1870

Fra: <https://historieportalen.gyldendal.dk/overblik/overblik_dk/kapitel7>

Tidslinje

|  |  |
| --- | --- |
| 1814: | Almueskoleloven |
| 1818: | Nationalbanken oprettes |
| 1834: | Valg til de fire stænderforsamlinger |
| 1841: | Valg til sogneforstanderskaber |
| 1844: | Rigets første jernbane mellem Kiel og Altona |
| 1845: | Bondecirkulæret |
| 1846: | Bondevennernes Selskab oprettes |
| 1847: | Første danske jernbane København-Roskilde |
| 1848: | Kongen erklærer sig som konstitutionel monark |
| 1848-50: | 1. Slesvigske Krig, Treårskrigen |
| 1849: | Junigrundloven |
| 1857: | Næringsfrihedsloven. Øresundstolden forsvinder |
| 1863: | Novemberforfatningen for Danmark og Slesvig |
| 1864: | 2. Slesvigske Krig og nederlaget ved Dybbøl |
| 1866: | Den reviderede grundlov |

Overblik

* Med tabet af Norge er helstaten kraftigt reduceret
* Romantikken præger perioden
* Dansk kultur og videnskab kommer ind i en “guldalder”
* Liberalismen og nationalismen vinder frem
* Der oprettes fire stænderforsamlinger for Danmark og hertugdømmerne
* De nationalliberale træder frem som politisk faktor
* Bønderne begynder at markere sig politisk
* Enevælden afskaffes med Grundloven i 1849, og Danmark bliver et konstitutionelt monarki
* Gennem to slesvigske krige søger Danmark forgæves at fastholde Slesvig
* Landbruget har gode vilkår i næsten hele perioden

# Fra bankerot til begyndende industrialisering

Efter tabet af Norge var Danmark kun et meget lille land i Europa, og befolkningstallet var formindsket fra ca. 2½ mio. til ca. 1½ mio. [Liberalismen](http://opslagsvaerker20.gyldendal.dk/?scid=%7b02F86067-A1F5-43A2-84B5-482A0DA4A08B%7d#/article/34187f26-cac4-4955-974e-d238719900ee) og [nationalismen](http://opslagsvaerker20.gyldendal.dk/?scid=%7b02F86067-A1F5-43A2-84B5-482A0DA4A08B%7d#/article/521d63c3-4347-4eed-ac23-3657ac83b841) påvirkede Danmark og resten af Europa stærkt i perioden. Det danske og nordiske kom i høj kurs, og forholdet til helstatens tysktalende undersåtter blev anspændt. Samtidig var dansk kultur på vej ind i en “guldalder”. Revolutionerne i Frankrig i [1830](http://opslagsvaerker20.gyldendal.dk/?scid=%7b02F86067-A1F5-43A2-84B5-482A0DA4A08B%7d#/article/a85582d3-4187-472c-b706-82bb473a944e) og [1848](http://opslagsvaerker20.gyldendal.dk/?scid=%7b02F86067-A1F5-43A2-84B5-482A0DA4A08B%7d#/article/4209ff80-e477-43d7-8a6e-c1f671f0cbad) fik også en betydelig indflydelse i både Danmark og Europa.

Staten var gået [bankerot](http://opslagsvaerker20.gyldendal.dk/?scid=%7b02F86067-A1F5-43A2-84B5-482A0DA4A08B%7d#/article/5cf11647-0f2d-47b2-8f48-f647d660ab30) i 1813. Den kunne ikke betale sine lån tilbage og lod seddelpressen køre med den konsekvens, at pengene mistede en stor del af deres værdi. Det var først med oprettelsen af en uafhængig nationalbank i 1818, at pengevæsenet kom helt i orden.

Landbrugslandet Danmark havde mistet den direkte adgang til det norske marked, og umiddelbart efter lagde en række lande beskyttelsestold på udenlandsk korn. Den store danske eksport til Norge blev reduceret med en tredjedel, og kornpriserne faldt til ca. 30 % af hvad de var før 1818-1825.



***Mængde- og værdimæssig udvikling i landbrugsproduktionen 1830-1914***

*Udviklingen vendte fra 1830’erne, og perioden fra 1840 til 1870 kaldes også for “kornsalgsperioden”. Eksporten til England tredobledes, og landet blev den vigtigste aftager af danske landbrugsvarer. Gårdmændene blev mere velhavende, gårdene fik større besætninger og fremgangen trak en industriel produktion med sig, for eksempel teglværker, oliemøller og væverier.*

Romantikken og den politiske udvikling

[Romantikken](http://opslagsvaerker20.gyldendal.dk/?scid=%7b02F86067-A1F5-43A2-84B5-482A0DA4A08B%7d#/article/23f2b9c5-3686-4e88-860c-66ff87916e39) kom til Danmark omkring år 1800 og spillede en rolle langt ind i 1800-tallet. Det var en sammensat åndsretning, der gjorde op med [oplysningstidens](http://opslagsvaerker20.gyldendal.dk/?scid=%7b02F86067-A1F5-43A2-84B5-482A0DA4A08B%7d#/article/99ce8c66-2911-4d7c-90cd-1edbbb4d4020) dyrkelse af erfaring og fornuft. I stedet satte man følelser, individet og inspirationen i højsædet.
Den åndelige virkelighed var den virkelige virkelighed. Romantikken ønskede at frisætte individet og dyrke geniet, og den kunne være både dramatisk og idylliserende. I Danmark dyrkede man Folket, Historien og det Nordiske.



**Broen over Tryggevælde Å***Broen over Tryggevælde Å med udsigt til Køge er et hovedværk i det romantiske landskabsmaleri i Danmark. Åen, landskabet og vejret er alle sat i scene på dramatisk vis. Maleri af J.C. Dahl fra 1815. ©*

## **Dansk guldalder**

Eftertiden har kaldt perioden 1800-1850 for [“dansk guldalder](http://opslagsvaerker20.gyldendal.dk/?scid=%7b02F86067-A1F5-43A2-84B5-482A0DA4A08B%7d#/article/ebe91d66-7ca4-4e5d-add5-e46fed543c9a)”. Det var en tid, hvor en lang række fremtrædende kunstnere og videnskabsmænd på forskellige områder gjorde sig gældende. [Oehlenschläger](http://opslagsvaerker20.gyldendal.dk/?scid=%7b02F86067-A1F5-43A2-84B5-482A0DA4A08B%7d#/article/d6973597-0f53-4a6f-8491-7d59402937c5), der skrev “Guldhornene” og “Der er et yndigt land”, var stærkt påvirket af romantikken. Sprogvidenskabsmanden Rasmus Rask grundlagde den moderne sammenlignende sprogvidenskab.

Udover de to kan nævnes [H.C. Andersen](http://opslagsvaerker20.gyldendal.dk/?scid=%7b02F86067-A1F5-43A2-84B5-482A0DA4A08B%7d#/article/f15717b3-ce44-42c0-8453-429efd713437), fysikeren [H.C. Ørsted](http://opslagsvaerker20.gyldendal.dk/?scid=%7b02F86067-A1F5-43A2-84B5-482A0DA4A08B%7d#/article/fd49abcb-60ab-42ee-ba3d-b09aeec78c27), maleren [C. W. Eckersberg](http://opslagsvaerker20.gyldendal.dk/?scid=%7b02F86067-A1F5-43A2-84B5-482A0DA4A08B%7d#/article/09f92591-c325-4a5d-b223-f9bd70a876a6), billedhuggeren Bertel Thorvaldsen, musikeren C.E.F. Weyse og balletmesteren Bournonville. En anden dansker, [Søren Kierkegaard](http://opslagsvaerker20.gyldendal.dk/?scid=%7b02F86067-A1F5-43A2-84B5-482A0DA4A08B%7d#/article/f7f52702-0de9-48b8-b26f-70f79ccabede), står i dag som en central tænker i filosofiens historie. Uden for tidens hovedstrømning finder man forfatteren [Steen Steensen Blicher](http://opslagsvaerker20.gyldendal.dk/?scid=%7b02F86067-A1F5-43A2-84B5-482A0DA4A08B%7d#/article/e4190fa9-dae7-4b8f-a12a-ca20795ef5a6), der med lavmælt og dyster [realisme](http://opslagsvaerker20.gyldendal.dk/?scid=%7b02F86067-A1F5-43A2-84B5-482A0DA4A08B%7d#/article/60709aaa-efd6-4ed7-a318-5e1b676e819c) indførte jyske miljøer i dansk litteratur.

## **Stænderforsamlinger**

Politisk var perioden præget af de demokratiske tanker, men også af modsætningen mellem dansk og tysk. Ved [Wienerkongressen i 1815 var Holsten på grund af medlemskabet af](http://opslagsvaerker20.gyldendal.dk/?scid=%7b02F86067-A1F5-43A2-84B5-482A0DA4A08B%7d#/article/9c4be9dd-f062-4b2e-8116-2c0c216708ee)[Det Tyske Forbund](http://opslagsvaerker20.gyldendal.dk/?scid=%7b02F86067-A1F5-43A2-84B5-482A0DA4A08B%7d#/article/74ec8f94-ac72-4c14-958e-f702f816c490) blevet lovet en stænderforsamling. Efter Julirevolutionen i Paris i 1830 og dønningerne, som det udløste over hele Europa, kunne den danske regering ikke længere ignorere kravet.

Der blev oprettet fire stænderforsamlinger, for henholdsvis Jylland, Øerne, Slesvig og Holsten. Stænderforsamlingerne var rådgivende, og stemmeretten blev begrænset til ca. 3 % af befolkningen. De fik forelagt love og bestemmelser, og der blev skabt et forum for politisk debat. På den måde var stænderforsamlingerne et vigtigt skridt hen imod demokrati. Det var også her, at man diskuterede bøndernes vilkår og spørgsmålet om danskheden i Slesvig.

**Bondebevægelsen**

På det lokale plan blev der i 1841 indført valg til de såkaldte sogneforstanderskaber, en slags byråd. Der opstod sammenslutninger af sogneforstanderskaber, der mødtes, diskuterede vigtige emner og også indsendte ansøgninger og forslag til stænderforsamlingerne. Valgret til sogneforstanderskaberne havde gårdmænd, men ikke husmænd, fordi kravet til valgret netop var besiddelse af de 1 td. [hartkorn](http://opslagsvaerker20.gyldendal.dk/?scid=%7b02F86067-A1F5-43A2-84B5-482A0DA4A08B%7d" \l "/article/40c556f7-0f7c-4576-a0ee-78ba0b7c5520" \t "_blank)land, der markerede grænsen mellem husmænd og gårdmænd.

Da stænderforsamlingerne mødtes i 1844, var et af de vigtigste emner bøndernes stilling med bl.a. krav om almindelig værnepligt og lige beskatning. Da regeringen blev bekymret for, hvad bønderne kunne finde på at gøre, udsendte den i 1845 det såkaldte bondecirkulære.

Det forbød møder om bondestandens retsforhold uden politiets tilladelse og at mænd uden for sognet deltog i sådanne møder. Bondecirkulæret blev tilbagekaldt året efter, men det var med til at skubbe bønderne i armene på de [nationalliberale](http://opslagsvaerker20.gyldendal.dk/?scid=%7b02F86067-A1F5-43A2-84B5-482A0DA4A08B%7d#/article/744c722e-7dc1-4e2c-9e81-b7f426a5f67d).

**De nationalliberale**



**Orla Lehmann***Den neoliberale leder Orla Lehmann i 1860´erne. ©Gyldenda*

I byerne havde borgerskabet og de veluddannede taget de europæiske liberale ideer til sig, og der var ønsker om både politiske og økonomiske forandringer i samfundet.

I 1830’erne begyndte de liberale for alvor at markere sig som modstandere af [enevælden](http://opslagsvaerker20.gyldendal.dk/?scid=%7b02F86067-A1F5-43A2-84B5-482A0DA4A08B%7d#/article/83f9c799-735b-4d58-92d2-90f103f7d595) og adelens særrettigheder. De liberale gik ind for en fri forfatning, økonomisk liberalisme, ytringsfrihed og for bøndernes fortsatte frisættelse fra godsejerne.

Nationalismen dukkede op i hele Europa på dette tidspunkt. Idealet var en nation båret af et folk med fælles historie, kultur og sprog, i stedet for en stat styret af en fyrste, hvor sprog var underordnet. Den danske nationalisme hang sammen med en ny [skandinavisme](http://opslagsvaerker20.gyldendal.dk/?scid=%7b02F86067-A1F5-43A2-84B5-482A0DA4A08B%7d#/article/9dfdc5fe-49eb-44f6-93d7-f3bd6d7f286f), hvor man hyldede det historiske fællesskab med nordmænd og svenskere, der blev set som en modvægt mod den tyske indflydelse sydfra.

For de liberale havde enevælden svigtet ved ikke at skabe borgere i staten, men også ved at svigte folket, i betydningen et dansk folk, der var bevidst om sine nordiske aner. Enevælden var unational ved også at være tysk. De danske liberale var altså nationalliberale.

**Sprogene i hertugdømmerne**

Der blev talt både tysk og dansk i den danske konges rige. I Holsten samt i Lauenburg, der var kommet til som kompensation for tabet af Norge, talte man kun tysk. I Slesvig talte man overvejende tysk i byerne, men mest dansk på landet i Nordslesvig (Sønderjylland). I kirken og skolen i Nordslesvig talte man også dansk, men ellers var tysk det officielle administrationssprog overalt i hertugdømmerne indtil 1840.



**Vittighedstegning fra det tyske vittighedsblad Fliegende Blätter***Vittighedstegning fra det tyske vittighedsblad Fliegende Blätter 1847, efter at kongen havde besluttet, at dansk skulle være undervisningssprog på Haderslev Latinskole. Læreren er en dansk vildmand og eleverne kendte slesvig-holstenske politikere. ©Fliegende Blätter*

I 1801 havde det ikke været noget problem, at nogle af den danske konges undersåtter talte tysk. Under [Slaget på Reden](http://opslagsvaerker20.gyldendal.dk/?scid=%7b02F86067-A1F5-43A2-84B5-482A0DA4A08B%7d#/article/bb577925-1176-4613-a1fd-1755079651ae) erklærede tyske studenter i Kiel at, “auch wir sind brave Dänen”. Så sent som i 1839 opfattede et stort flertal af befolkningen, særlig på landet, sig først og fremmest som kongens undersåtter snarere end som danskere og tyskere. Da liberalismen holdt sit indtog, blev enevælden kritiseret af både de liberale tysktalende slesvig-holstenere og de liberale i Danmark.

**Modsætningen mellem dansk og tysk**

Modsætningsforholdet mellem dansk- og tysksindede opstod først, da nationalismen skyllede ind over Europa. De tysksindede ville have, at Slesvig og Holsten skulle løsrives sammen, mens de dansksindede godt ville sige farvel til Holsten, men mente, at Slesvig skulle høre til Danmark.
I Danmark frygtede man den tyske indflydelse, og hos de tysksindede i hertugdømmerne var der frygt for en aktiv fordanskningspolitik. På den måde kom danskere og tyskere efterhånden til at stå stejlt overfor hinanden.

**"Danmark til Ejderen"**

I 1842 holdt den nationalliberale leder [Orla Lehmann](http://opslagsvaerker20.gyldendal.dk/?scid=%7b02F86067-A1F5-43A2-84B5-482A0DA4A08B%7d#/article/84da70f6-56c5-4a43-a3c4-64d027557d08) en tale, hvor han proklamerede et “Danmark til Ejderen”, der var grænsen mellem Slesvig og Holsten, og samtidig kaldte han den tysk-nationale bevægelse for aggressiv: “Og skulle det gøres fornødent, da vil vi med sværdet skrive på deres ryg det blodige bevis for den sandhed: Danmark vil ikke”.

Senere samme år insisterede købmanden [Peter Hiort Lorenzen](http://opslagsvaerker20.gyldendal.dk/?scid=%7b02F86067-A1F5-43A2-84B5-482A0DA4A08B%7d#/article/4480bf6d-bee4-467f-b931-bc8f400cd7ec) på at tale dansk i stænderforsamlingen i Slesvig, hvor sproget ellers var tysk. Da han blev nægtet at tale dansk, skabte det protester i Danmark. Det var en veltilrettelagt provokation, som de nationalliberale i Danmark var begejstrede over.

**Striden skærpes**

Det blev stadig sværere for regeringen at finde en balance mellem de nationalt sindede på begge sider. Stænderforsamlingen i Viborg vedtog med overvældende flertal en opfordring til kongen om at beskytte den danske nationalitet, sproget dansk og den danske stats enhed til Ejderen.

De tysksindede ville til gengæld ikke acceptere, at Slesvig blev en del af Danmark, og de holdt fast ved, at den danske konge mange hundrede år tidligere havde lovet at holde Slesvig og Holsten samlet: “up ewig ungedeelt” (for evigt udelt). Problemet var, at der boede både dansk- og tysktalende i Slesvig, og hvor skulle Slesvig så høre til?

**De nationalliberale og bønderne**

Det var svært for de nationalliberale at komme uden om bønderne, når de prøvede at få støtte til deres politik uden for de borgerlige og akademiske kredse i byerne.

Derfor gik de i 1840’erne i alliance med bønderne, og i 1846 blev Bondevennernes Selskab grundlagt. Bondevennernes Selskab fik et 6-punkts program, der lagde vægt på lige dele liberalisme og bondefrigørelse. Dermed var der skabt en vigtig alliance mellem flertallet af bønder i Danmark og en stor del af borgerskabet i byerne. Samme år rejste Orla Lehmann kravet om en fri forfatning for Danmark og Slesvig.

I regeringen var man begyndt at overveje en friere styreform for at sikre monarkiet, men blev overhalet af [Februarrevolution](http://opslagsvaerker20.gyldendal.dk/?scid=%7b02F86067-A1F5-43A2-84B5-482A0DA4A08B%7d" \l "/article/4209ff80-e477-43d7-8a6e-c1f671f0cbad" \t "_blank) 1848 i Paris, der over hele Europa udløste en række liberale og nationale krav. Det medførte også en radikalisering af den slesvig-holstenske bevægelse, der begyndte at se sig selv som en del af en bevægelse for tysk enhed og en liberal forfatning.

**Enevælden afskaffes**

Slesvig-holstenismens repræsentanter mødtes den 18. marts i Rendsburg på grænsen mellem Slesvig og Holsten og blev enige om tre krav: 1) en forfatning for Slesvig-Holsten, 2) Slesvigs optagelse i Det Tyske Forbund og 3) eget militær.

Begivenhederne fik Københavns Borgerrepræsentation til 20. marts at vedtage en appel til kongen om en fri forfatning. Den endte med de truende ord: “Vi anråber Deres Majestæt om ikke at drive nationen til fortvivlelsens selvhjælp!”. Dagen efter gik borgerrepræsentationen og en stor folkemængde til kongen med kravet. Her meddelte [Frederik 7.](http://opslagsvaerker20.gyldendal.dk/?scid=%7b02F86067-A1F5-43A2-84B5-482A0DA4A08B%7d#/article/f8f552fb-a7a3-4fe6-aa0a-4a8dfedd02dd), at ønsket om en fri forfatning ville blive indfriet.

Enevælden i Danmark blev afskaffet, og demokratiet indført, uden et eneste sværdslag, og der blev udnævnt et nyt ministerium med kraftigt nationalliberalt aftryk. Den nye regering svarede slesvig-holstenerne, at det var hensigten at knytte Slesvig til Danmark med en fælles forfatning.



**Den Grundlovgivende Rigsforsamling***Den Grundlovgivende Rigsforsamling i 1848. Forrest til højre ses den nationalliberale Orla Lehmann. Han kigger på D. G. Monrad, der lavede det første udkast til grundloven og var konseilspræsident under krigen i 1864. Til højre for Lehmanns skulder ses i baggrunden Grundtvig. I præstekjole til venstre står teologiprofessor H. N. Clausen. Nr. 2 til venstre for herren med ordensbåndet er den fremtrædende bondeven J. A. Hansen. Ved stoleryggen står C. C. Hall. Personerne var ikke anbragt efter indflydelse, men efter deres forhold til Lehmann, hvis svigerfamilie betalte billedet. Maleri 1860-64 af Constantin Hansen. ©Det Nationalhistoriske Museum*

**Junigrundloven 1849**

Der blev indkaldt en grundlovgivende forsamling på meget liberale vilkår. Valgret fik mænd, der var fyldt 30 år, havde egen husstand og ikke var under fattigforsorgen. Der skulle vælges 193 medlemmer i Danmark og Slesvig, hvoraf de 48 var kongevalgte.

Til de nationalliberales forundring stemte bønderne i mange tilfælde hellere på deres egne. I Præstø tabte professor [H.N. Clausen](http://opslagsvaerker20.gyldendal.dk/?scid=%7b02F86067-A1F5-43A2-84B5-482A0DA4A08B%7d#/article/0a0c502b-339b-4c14-bf1a-fef0ecd19b48) til Hans Hansen, en fattig væver, der havde været mistænkt for tyveri.

H.N. Clausen skrev i sine erindringer: “Selve valghandlingen har efterladt det indtryk, som tiden ikke har udslettet. Et alvorsfuldt billede oprulledes for mig af faren ved så udstrakt en valgret, hvor det blotte stemmetal … er afgørende”. De nationalliberale, der havde kæmpet for den frie forfatning, så det som en advarsel om de uheldige konsekvenser af den almindelige valgret.

***Uddrag af Grundloven 1849***

[*Danmarks første Grundlov*](http://opslagsvaerker20.gyldendal.dk/?scid=%7b02F86067-A1F5-43A2-84B5-482A0DA4A08B%7d#/article/2798dcf0-e5eb-4d13-8452-3ab09eae44fb)*fra 1849 indeholdt i alt 100 paragraffer, der bl.a. indeholdt bestemmelser om styreformen, kirkens stilling og de borgerlige frihedsrettigheder.
…
§ 2. Den lovgivende Magt er hos Kongen og Rigsdagen i Forening. Den udøvende Magt er hos Kongen. Den dømmende Magt er hos Domstolene.
…
§ 3. Den evangelisk-lutherske Kirke er den danske Folkekirke og understøttes som saadan af Staten.
…
§ 81. Borgerne have Ret til at forene sig i Samfund for at dyrke Gud paa den Maade, der stemmer med deres Overbeviisning…
…
§ 85. Enhver, der anholdes, skal inden 24 Timer stilles for en Dommer…
…
§ 86. Boligen er ukrænkelig.
…
§ 87. Eiendomsretten er ukrænkelig,
…
§ 92. Borgerne have Ret til at uden foregaaende Tilladelse at indgaa Foreninger i ethvert lovligt Øiemed.
…
§ 93. Borgerne have Ret til at samles ubevæbnede.*

**Grundloven**



**Slesvigs våbenskjold***Slesvigs våbenskjold med de to løver, benyttet af Sønderjyllands amt 1970 – 2007. Slesvig-Holstens våbenskjold blev til efter det danske nederlag i 1864. Holsten symboliseres af nældebladet til højre. De to løver symboliserer Slesvig og er taget fra den tidligere danske lensherre, men er vendt om, så de kigger mod nældebladet. ©Scanpix*

D. 5. juni 1849 underskrev Frederik 7. Grundloven. Adelens privilegier bortfaldt. Den almindelige værnepligt var blevet gennemført, inden Grundloven blev vedtaget.

Den lovgivende forsamling, [Rigsdagen](http://opslagsvaerker20.gyldendal.dk/?scid=%7b02F86067-A1F5-43A2-84B5-482A0DA4A08B%7d#/article/2056fed9-6af7-4a3a-83fa-8771965f79df), kom til at bestå af to kamre, Folketinget og Landstinget. Adgangen til at stemme var for den tid meget liberal, og 14 % af befolkningen fik stemmeret. Grundloven var et gennembrud for den politiske liberalisme.

# Arbejdsspørgsmål

1. Hvordan kan man beskrive Danmarks internationale position i 1814?
2. Hvordan så Danmarks økonomiske situation ud op til 1830’erne?
3. Hvorfor blev situationen anderledes i 1830’erne?
4. Hvad kendetegner romantikken og guldalderen?
5. Hvorfor blev der oprettet stænderforsamlinger i 1830’erne?
6. Hvilke rettigheder havde stænderforsamlingerne og hvilken betydning har de?
7. Hvad var stænderforsamlingernes funktion?
8. Hvilke konsekvenser havde bondecirkulæret?
9. Hvorfor blev bønderne mere og mere politisk bevidste i 1800-tallet? (Tænk på landboreformerne også).
10. Hvilke grupper var mest optaget af de liberale ideer fra Europa? Hvad tror du, hvorfor?
11. Definér begrebet ”nationalisme” – brug gerne den store danske fx!
12. Hvad betyder begrebet nationalliberalisme?
13. Hvilke forskelle og ligheder var der mellem hertugdømmerne (Holsten og Slesvig) og det danske moderland i starten af perioden?
14. Hvilken selvopfattelse = identitet havde befolkningen i hertugdømmerne?
15. Hvordan forandredes hertugdømmernes identitet?
16. Hvorfor opstod konflikt mellem Danmarks og hertugdømmerne i starten af 1840’erne?
17. Hvordan lykkedes det for juristen Orla Lehmann at skabe en alliance mellem bønder og nationalliberale?
18. Hvordan påvirkede den franske Februar-revolution den danske indenrigspolitik?
19. Hvad skete der mellem d. 18-21. marts 1848?
20. Diskutér årsager til enevældens fald.
21. Hvad kendetegnede den grundlovgivende forsamlings sammensætning? Vurdér, hvor demokratisk forsamlingen var (sammenlignet med befolkningstallet fx)!
22. Hvilke principper bygger Junigrundloven på?
23. Læs kildeuddraget i boksen på s. 8 og nævn 5 vigtige fornyelser, der kom med Grundloven! Hvorfor har du valgt dem? Kom med gode argumenter 😊
24. Tænk på demokratiet i dag – vurdér: var Grundloven demokratisk i vores nutidige forståelse? Hvis ja – hvorfor, hvis nej – hvorfor ikke?